Do jawʉt,
Jesús jʉm-aech fariseosliajwa:
“Diachwʉajnakolax xan jʉm-an.
Le-elpon fafalel ovejas jiasxot,
pe asalel julpon leliajwa,
japon aton natkowan.
Fafalel lowpon,
japonlax ovejas tataeflan.
Fafa wesan wefafach japon leliajwa.
Do jawʉt,
kaenanʉla pejew ovejas laefʉlon pejwʉltat.
Pejew ovejas jʉmmatabijtas japon aton pejjame.
Jasoxtat japon aton pejew ovejas juk jiasxot pola xaelpaliajwa.
Ovejas tataeflan puexa pejew ovejas bʉꞌfol wʉt,
japon matxoela fol.
Pejew ovejas wʉchakal fol,
pejjame jʉmmatabijtas xoton.
Ovejas asew jiw fʉlfʉlae-el,
japi pejjamechan jʉmmatabija-esal xot.
Japi jiwxot dʉkpaxael ovejas,
xabich pejlewla xoti” —aech Jesús fariseosliajwa.
Jesús japawʉajantat naewʉajan wʉt,
japi fariseos jʉmmatabija-el Jesús jʉm-aechpox.
Do jawʉt,
Jesús pejme jʉm-aech fariseosliajwa:
“Diachwʉajnakolax xan jʉm-an.
Xan,
me-ama laleyax,
ovejas leliajwa jiasxot.
Puexa kichachajbapi,
pati tajwʉajna,
me-ama Dios toꞌas wʉt,
ja-aechi,
japi jiw me-ama kethaka.
Japi nawenatkowasia tajjiw.
Pe tajjiw naexasis-el japi kethaka naewʉajanpoxan.
Xan,
me-ama laleyax Diosxotse jiw pasliajwa.
Xanlel lelpi,
japi xan tataeflaxaelen.
Japi,
me-ama tejew ovejas.
Jiasxot nakola wʉt,
chimiapola faekaxaeli xaeliajwa.
Do jawʉx,
pejme jiasxot leyaxaeli.
“Kethaka fʉlaen ovejas natkowaliajwa,
beliajwabejpi ovejas.
Xan fʉlae-enil isliajwan,
me-ama japox.
Xan fʉlaenx jiw chiekal nejchachaemlaliajwa pejnejchaxoelaxantat,
pomatkoicha chiekal duilaliajwapi.
Xan chiekal pachaeman jiw tataeflaliajwan.
Me-ama ovejas tataeflan,
pachaempon,
pejew ovejas chiekal tataeflaliajwa,
xanbej ja-an.
Ovejas tataeflan nejchaxoel:
‘Asan aton tejew ovejas nawebeyaxael wʉt,
xan tapaeyaxinil.
Xanlax jʉmchiyaxaelen:
“¡Xan naboesim!”
—chiyaxaelen,
tejew ovejas bʉꞌweliajwan’ —aech ovejas tataeflan,
nejchaxoel wʉt.
Pe nabiston plata kanaliajwa,
japon aton pejmachoefan fʉlaeyax taen wʉt,
ovejas tamach waelchaxaelon.
Dolison,
pejlel najaesaxael.
Jasox isaxaelon,
japon poklatataeflana-el xot ovejas.
Jawʉt,
pejmachoefan ovejas bʉꞌajil wʉt,
ovejas kaenanʉla pejlel nasalaxael.
Do jawʉt,
japon aton pejlel najaet,
asbʉan jʉmch nabichankal xot plataliajwa.
Japonliajwa ovejas omjil,
pejwa-el xoton ovejas.
“Xan chiekal pachaeman jiw tataeflaliajwan.
Me-ama ovejas tataeflan chiekal tataefʉl pejew ovejas,
xanbej ja-an.
Taj-ax Dios chiekal namatabijt.
Xanbej taj-ax Dios chiekal matabijtax.
Jasoxtat chiekal xan matabijtax,
tajjiw,
xan nanaexasiti.
Japibej chiekal xan namatabijt.
Xan tajut tapaeyaxaelen asew jiw xan naboesaliajwa,
tajjiw bʉꞌweliajwan.
Me-ama ovejas tataeflan,
tʉpaxael pejew ovejasliajwa chachoel wʉt japon atonliajwa,
xanbej jachiyaxaelen.
Asew tajjiwpi,
japibej xanliajwa,
me-ama tejew ovejas,
duilpi asatʉajnʉchanlel.
Japi wʉljaesaxaelen,
xanxot kaeyaxtat duilaliajwa.
Japi xan nanaexasisfʉlaxael.
Bʉflaenx wʉt,
puexa japi kaemʉtaxael.
Xan,
kaenan,
japi jiw tataeflaxaelen.
“Taj-ax Dios xabich xan nanejxasink,
tʉpaxaelen xot tajjiwliajwa,
japi bʉꞌweliajwan.
Do jawʉx,
taj-ax namat-esaxael pejme dukaliajwan.
Asew jiw xan naboesaxilfʉk,
xan tajut tapae-enil wʉtfʉk.
Xan tajut tapaeyaxaelen,
maswʉt naboesaxaeli.
Do jawʉx,
Dios xan namat-esaxael pejme dukaliajwan.
Japoxlap taj-ax Dios xan natoꞌa isliajwan” —aech Jesús fariseosliajwa.
Do jawʉt,
judíos jʉmtaen wʉt Jesús jʉm-aechpox,
pejme kaenejchaxoelaxa-eli.
Xabich japixot jʉm-aech:
—Ampon aton na-acha.
¿Ma-aech xotkat xatis kaes wʉlnaewesfʉlas,
dep tatoꞌlanas?
—aech judíos Jesúsliajwa.
Pe asew japixot jʉm-aech:
—Aton,
pejmatpʉatat dep webaespon,
jasox jʉmchiyaxil,
naksiya wʉt.
Dep xajʉpaxilbej itliaklan boejthʉsliajwa,
chiekal taeliajwa aton —aechi.